TÁJÉKOZTATÓ AUTOMATIKUS RÉSZLETFIZETÉSI KÉRELEMRŐL
1. Általános információk
1.1. A természetes személy – ideértve az egyéni vállalkozót és az általános forgalmi adó fizetésére kötelezett magánszemélyt is – kérelmére az önkormányzati adóhatóság
a) az általa nyilvántartott, legfeljebb 2 millió forint összegű adótartozásra, 
b) naptári évente egy alkalommal, 
c) legfeljebb 12 hónapos futamidőre, 
pótlékmentes részletfizetést engedélyez az adózó jövedelmi és vagyoni viszonyainak vizsgálata nélkül.
Természetes személy esetében a részletfizetés az adó esedékessé válását megelőzően is engedélyezhető.
1.2. A nem természetes személy adózó kérelmére az önkormányzati adóhatóság
a) az általa nyilvántartott, legfeljebb 2 millió forint összegű adótartozásra, 
b) évente egy alkalommal, 
c) legfeljebb 6 havi 
pótlékmentes részletfizetést engedélyez az adózó jövedelmi és vagyoni viszonyainak vizsgálata nélkül.
1.3. Érvényét veszti a részletfizetés, ha az adózó az esedékes részletet nem fizeti be. Ekkor a tartozást egy összegben kell megfizetni, és az adóhatóság a tartozás fennmaradó részére az eredeti esedékesség napjától késedelmi pótlékot számít fel.
2. Mely fizetési kötelezettség minősül adótartozásnak?
Az adótartozásnak minősül az esedékességkor meg nem fizetett adó és a jogosulatlanul igénybe vett költségvetési támogatás.
3. Ki nyújthat be kérelmet?
Az adózó vagy annak törvényes képviselője, állandó meghatalmazottja. A képviselő által benyújtott kérelem esetén csatolni szükséges a részére szóló meghatalmazást.
4. Eljárási díj
Az elsőfokú eljárás illetékmentes.
5. A kérelem benyújtásának módja
5.1. Elektronikus úton – az elektronikus kapcsolattartásra kötelezett adóalany, valamint az elektronikus kapcsolattartásra nem kötelezett természetes személy adóalany saját választása szerint – az E-Önkormányzat Portálon (E-Önkormányzat Portál). Az E-Papír szolgáltatás igénybevételével benyújtott kérelmet – főszabály szerint − be nem nyújtottnak kell tekinteni.
5.2. Postai úton – az elektronikus kapcsolattartásra nem kötelezett természetes személy adóalany − (Budapest Főváros IX. Kerület Ferencváros Polgármesteri Hivatal, 1093 Budapest, Bakáts utca 8.)
5.3. Személyesen – az elektronikus kapcsolattartásra nem kötelezett természetes személy adóalany − az Adóhatósági Csoport hivatali helyiségében (1093 Budapest, Bakáts utca 8. szám alatt a földszinti irodában) ügyfélfogadási időben (hétfő 13:00-17:30, szerda 8:00-16:00, péntek 8:00-12:00).
6. Hol érhető el a kérelem?
6.1. A kérelem az E-Önkormányzat Portálon (E-Önkormányzat Portál) a BUDAPEST FŐVÁROS IX. KERÜLET FERENCVÁROS ÖNKORMÁNYZATA kiválasztásával érhető el, a legördülő menüből Adóügyi ágazat és általános adónyomtatványok ügytípus.
6.2. A kérelem elérhető az önkormányzat honlapján (ferencvaros.hu) is.
7. Ügyintézési határidő
30 nap
8. Jogorvoslat
Az engedélyezett részletfizetésről szóló határozat ellen fellebbezésnek helye nincs. 
9. Bővebb információ
Ha az E-Önkormányzat Portálon (E-Önkormányzat Portál), illetőleg az önkormányzat honlapján (ferencvaros.hu) elérhető információkon túl segítségre van szüksége személyesen (ügyfélfogadási időben: hétfő 13:00-17:30, szerda 8:00-16:00, péntek 8:00-12:00, az Adóhatósági Csoport hivatali helyiségében: 1093 Budapest, Bakáts u. 8. szám alatt a földszinti irodában) vagy telefonon (36 1 215-1077/437) is állunk rendelkezésre.
10. Vonatkozó jogszabályok
10.1. a digitális államról és a digitális szolgáltatások nyújtásának egyes szabályairól szóló 2023. évi CIII. törvény (Dáptv.)
10.2. az adózás rendjéről szóló 2017. évi CL. törvény (Art.)
10.3. az adóigazgatási eljárás részletszabályairól szóló 465/2017. (XII. 28.) Korm. rendelet 
10.4. az illetékekről szóló 1990. évi XCIII. törvény (Itv.)
